ໃນຕອນເຊົ້າຂອງວັນທີ 14 ພຶດສະພາ 2019ຜ່ານມາ, ພະແນກວິທະຍາສາດ ແລະ ເຕັກໂນໂລຊີ ແຂວງວຽງຈັນໄດ້ຈັດກອງ ປະຊຸມ ປຶກສາຫາລືກ່ຽວກັບ ການລົງກວດກາສິນຄ້າແປ້ງນົວກາຈອງ “RACHA CHOOROS” ປອມຢູ່ຕາມທ້ອງຕະ ຫຼາດພາຍໃນແຂວງວຽງຈັນ, ພາຍໃຕ້ການເປັນປະທານຂອງ ທ່ານ ພົມມະລາ ນັນທະວົງ ວ່າການຫົວໜ້າພະແນກວິທະຍາສາດ ແລະ ເຕັກໂນໂລຊີ ແຂວງວຽງຈັນ, ເຂົ້າຮ່ວມກອງປະຊຸມໃນຄັ້ງນີ້ມີ ທ່ານ ພູວຽງ ອິນທະວົງ ອໍານວຍການບໍລິສັດ ພູວຽງ ທີ່ປຶກສາ ການຄ້າ ແລະ ການລົງທຶນ ຈໍາກັດຜູ້ດຽວ ພ້ອມດ້ວຍຄະນະ, ຄະນະກໍາມະການ ຈາກພະແນກການທີ່ ກ່ຽວຂ້ອງ ເຊັ່ນ: ສານປະຊາຊົນແຂວງ, ພະແນກເສດຖະກິດ ກອງບັນຊາການ ປກສ ແຂວງ, ພະແນກການເງິນ ແຂວງ, ພະແນກ ອຸດ ສາຫະກໍາ ແລະ ການຄ້າແຂວງ, ພະນັກງານຈາກພະແນກວິທະຍາສາດ ແລະ ເຕັກໂນໂລຊີແຂວງ ແລະ ເມືອງ ລວມທັງໝົດ 12ທ່ານ, ທໍາອິດປະທານ ກອງປະຊຸມໄດ້ກ່າວຈຸດປະສົງ ຄາດໝາຍ ແລະ ອະທິບາຍກ່ຽວກັບສິດ ແລະ ໜ້າທີ່ຂອງຄະນະກໍາມະການຂອງ ແຕ່ລະທ່ານຢ່າງຈະແຈ້ງ; ຈາກນັ້ນ ທ່ານ ພູວຽງ ອິນທະວົງ ອໍານວຍການ ບໍລິສັດ ພູວຽງ ທີ່ປຶກສາການຄ້າ ແລະ ການລົງທຶນຈໍາ ກັດຜູ້ດຽວ ກໍ່ໄດ້ຊີ້ແຈງກ່ຽວກັບຈຸດແຕກຕ່າງ ຂອງສິນຄ້າແປ້ງນົວກາຈອງ ປອມ ໃຫ້ຄະນະໄດ້ຮັບຊາບ ແລະ ຈໍາແນກໄດ້ລະຫວ່າງຂອງແທ້ ຫຼື ຂອງປອມລອກລຽນແບບ.
ໃນການລົງກວດກາສິນຄ້າແປ້ງນົວກາຈອງ “RACHA CHOOROS” ປອມຢູ່ຕະຫຼາດໂພນຫມີ, ຕະຫຼາດ ທ່າລາດ ແລະ ຕະຫຼາດ ໂພນໂຮງ ແຂວງວຽງຈັນ ຂອງຄະນະກຳມະການ ພ້ອມກັບບໍລິສັດດັ່ງກ່າວ, ໃນຄັ້ງນີ້ ແມ່ນບໍ່ພົບເຫັນສິນຄ້າແປ້ງນົວກາຈອງປອມ, ພົບເຫັນແຕ່ຂອງແທ້ ຊຶ່ງແມ່ນບໍລິສັດ ສົມບູນການຄ້າເປັນຜູ້ສະ
ໜອງໃຫ້.
ສະນັ້ນ, ວຽກງານການກວດກາສິນຄ້າລະເມີດເຄື່ອງໝາຍການຄ້າ, ວຽກງານສະກັດກັ້ນການຜະລິດ ແລະ ຈໍາໜ່າຍສິນຄ້າແປ້ງນົວກາຈອງ “RACHA CHOOROS” ປອມ ຢູ່ຕາມທ້ອງຕະຫຼາດກໍ່ເປັນວຽກງານໜຶ່ງທີ່ສໍາຄັນ ເປັນການປູກຈິດສຳນຶກໃຫ້ແກ່ ຜູ້ສະໜອງ ແລະ ຜູ້ຊົມໃຊ້ ອີກດ້ານໜຶ່ງເພື່ອປົກປ້ອງສຸຂະນາໄມຂອງຜູ້ຊົມໃຊ້ ແລະ ປົກປ້ອງສິດຜົນປະໂຫຍດຂອງຜູ້ຜະລິດ ທີ່ຖືກຕ້ອງຕາມລະບຽບກົດໝາຍ, ເພື່ອເປັນການບໍ່ເອົາລັດເອົາປຽບເຊີ່ງກັນ
ແລະ ກັນເຮັດໃຫ້ສັງຄົມມີຄວາມເປັນລະບຽບຮຽບຮ້ອຍ ແລະ ຍຸຕິທໍາ.
ພາບແລະຂ່າວ: ອູ່ຫວັງ ເພັດພະນາ (ພວຕ ແຂວງວຽງຈັນ)
ພວຕ ແຂວງວຽງຈັນ ລົງກວດກາສິນຄ້າລອກຮຽນແບບ ແປ້ງນົວກາຈອງ “RACHA CHOOROS”.